Къэбэрдей-Балъкъэрым и Iэтащхьэм и кубокымрэ чемпионатымрэ
Гъатхэпэм и 21-м зэхаублэн хуеящ Къэбэрдей-Балъкъэрым и Iэтащхьэм и кубокыр къэхьыным теухуа зэхьэзэхуэр. Абы къыкIэлъыкIуэ тхьэмахуэм щIадзэнут КъБР-м футболымкIэ и гъэмахуэ чемпионатым. АрщхьэкIэ, коронавирус уз зэрыцIалэм и зэранкIэ ди республикэм, дунейм и щIыпIэ куэдми хуэдэу, щэнхабзэ зэхыхьэхэри, спорт зэхьэзэхуэхэри, уеблэмэ цIыху зэхуэсхэри къыщызэтрагъэувыIащ.
Апхуэдэ унафэ ящIын и пэ Налшык и «ДыгъафIэ къалэм» и стадионым щызэхэтащ хуабжьу удэзыхьэх зэIущIэ — Къэбэрдей-Балъкъэрым футболымкIэ и гуп нэхъыщхьэм щыджэгунур хэтми зэхагъэкIащ Къэрэгъэш и «Иналымрэ» «Псыкуэдымрэ». Апхуэдэ дыдэ зэпеуэм ахэр бжьыхьэ кIуам къыщыхагъэщIат Бабугент и «ЛогоВАЗ»-мрэ «Шэджэм ЕтIуанэмрэ», арщхьэкIэ, Къэхъун и «Керт»-р езым и фIэфIыныгъэкIэ чемпионатым зэрыхэкIыжам папщIэ, я насып къызэрикIым еплъыну аргуэру зы Iэмал ягъуэтат.
«ДыгъафIэ къалэм» щыIа зэIущIэр гуащIэ дыдэ хъуащ. Къэрэгъэшрэ Псыкуэдрэ къикIахэр щIэхъуэпсырт мы илъэсым гуп нэхъыщхьэм къыщыхутэу къадэщIхэр ягъэгуфIэну. АрщхьэкIэ апхуэдэ зыхузэфIэкIынур тIум я зырт.
Джэгум и кIыхьагъкIэ лъэныкъуэхэр зыр адрейм къыпикIуэтакъым. Дакъикъэ бгъущIыр щиухам бжыгъэр 1:1-т. Зыгуэр темыкIуауэ зэбгъэдэкIыж хъунутэкъыми, аргуэру сыхьэт ныкъуэ зэIущIэм къыщIагъуащ. Абы и япэ дакъикъэ пщыкIутхуми «Иналымрэ» «Шэджэм ЕтIуанэмрэ» топ зырызкIэ зэхъуэжащ.
КIэух Iыхьэращ нэхъ лъэщыр щызэхэкIар. Зэман кIэщIым къриубыдэу къэрэгъэшдэсхэм яхузэфIэкIащ, я хьэрхуэрэгъухэм топитI худагъэкIыу, текIуэныгъэр зыIэрагъэхьэну. Абы къокI «Иналыр» КъБР-м футболымкIэ и гуп нэхъыщхьэм кIуауэ.
Къэхъун и «Керт»-м дэщIыгъуу Къэбэрдей-Балъкъэрым и чемпионатым хэкIыжащ иужь илъэсхэм гъэмахуэ, щIымахуэ зэхьэзэхуэхэми, Iэтащхьэм и кубокми сыт щыгъуи щытекIуа Бахъсэн и «Автозапчасть»-р. Хъыбар къызэрытIэрыхьамкIэ, абы и спонсорыр фIэкIуэдащ. Иджы «Автозапчасть»-м и пIэкIэ а къалэ дыдэм и «Бахъсэныр» зэхьэзэхуэм хэты-нущ.
Ухэзыгъаплъэщ иужь илъэсхэм республикэм тепщэныгъэр щызыIыгъа командэ лъэщитI зэуэ Къэбэрдей-Балъкъэрым и чемпионатым езыхэм я фIэфIыныгъэкIэ зэрыхэкIыжыр. «Автозапчасть»-мрэ «Керт»-мрэ зыхэмыт зэхьэзэхуэр куэдкIэ нэхъ лъэрымыхь зэрыхъунум шэч хэлъкъым.
Фигу къэдгъэкIыжынщи, КъБР-м щызэхэт спорт зэпеуэхэр мэлыжьыхьым и 11 пщIондэ зэпагъэуауэ щытащ, ауэ иджы къыпащэн хуей хъуащ. Абыхэм щыщIадзэжынур коронавирусым и щытыкIэращ зэлъытар. Къапщтэмэ, иужьу вэсэмахуэ къытIэрыхьа хъыбарым къыхощ Урысей Федерацэм топджэгур накъыгъэм (майм) и 31 пщIондэ зэрыщызэтрагъэувыIар.
Жыласэ Заурбэч.
